ታሪኽ ዝቕይራ ዘለዋ ኢትዮጵያውያን ደቂ ኣንስትዮ ብፍላይ ድማ እቲ ለበዳ እናኸፈአ ምስከደ ህዝቢ ነናብ ገገዛኡ ክኣቱ እንከሎ፡ "ገዛ ዘይብለን'ከ እንታይ እየን ክዀና?" ዝብል ሕቶ ተላዒሉ ናብ ዘተ ቀሪቡ ፍታሕ ከምዝተናደየሉ ፅዴና ተረድእ። ነዚ ድማ ቢሮ ሰራሕተኛን ማሕበራዊ ጉዳይን ኣብ መቐለ ኣብ ክፍላተ ከተማ ብዘለዉ መሓውራቱ ኣቢሉ፡ ነተን ምሒር ዝተፀገማ መምዩ ኣምፂኡዎን። ምንቅስቓስ "ይኾኖ!" ኢድ መንግስቲ ብዘይምፅባይ ንህዝቢ ብምትሕብባር ብርክት ዝበለ ክዳውንቲን ኣቑሑት ገዛን ኣኪበን ኣለዋ። ኣብ ሓደ ክፍሊ ዝተፈላለዩ ዓይነትን ዓቐንን ዘለዎ ክዳንን ሳእንን ከምኡ'ውን ኣቑሑት ገዛ፣ሳሙና፣ፍርናሽ፣ኣንሶላን ኮቦርታን ይረአ። እቲ ዛጊድ ተጀሚሩ ዘሎ ስልጠናታት እውን ብናፃ እዩ ዝወሃብ ዘሎ። "ሕዚለ ዓቕሚ ስለዘለና፡ እቲ ቦታ እውን ክፉት እዩ፤ ዝዀነ ሰብ ሓቢሩ ከራኽበና ይኽእል እዩ። ምኽንያቱ ብዙሓት ዝተፀገማ፣ስራሕ ዘቋረፃን ኣብ እንዳ ሰብ ተፀጊዐን ዝነብራ ከምዘለዋ ንፈልጥ ኢና። እተን ክሳብ ሕዚ ኣትየን ዘለዋ ክሰርሓ ስለዘይከኣላ ፀጊሙወን ዝብላዕ ዝሳኣና እሞ ድማ ነናብ ጣብያአን ከይደን ስለዝተናገራ እየን ክመፅኣ ክኢለን። ስለ'ዚስ ህዝቢ ሓበሬታ ብምሃብ ክተሓባበረና ይግባእ" ኢላ ፅዴና። ሰላም፡ ኣብ መቐለ ቀበሌ 14 ብፋይቶትነት ትመሓደር ነይራ። ምስኡ ድማ ሽጋራ ተትክኽ፣ ጫትን ኣልኮላዊ መስተን ትወስድ ነይራ። ሰላም ወላ እውን ለበዳ ኮሮናቫይረስ ይመፅእ'ሎ ተኣርነቡ እናተባህለ "ናብራይ ካብ ኢድ ናብ ኣፍ ስለ ዝዀነን ኣማራፂ ስለዘይብለይን" ስራሕ ኣየቋረኩን ነይረ ግን ትርጉም የብሉን" በለት። "ናብዚ ስራሕ ካብ ዝኣቱ 10 ዓመታት ገይረ ኣለኹ። መጀመርታ ኣብ ጐደና ይሓድር ነይረ፤ ቀፂለ ናብ ሆቴላት ብምዝውዋር ስራሕ ጀሚረ። ብድሕሪኡ ናብ ቀበሌ 14 ብምእታው ቀፂለ። ኣይጠመኹን ኣይፀማእኹን ግን ነብሰይ ኣሕሲረ ዝረኽቦ ገንዘብ ዋጋ የብሉን። ደሓር ዘዝሰራሕኹዎ ናብ ጓለይ ስለ ዝልእኾ ደኣ ደስ ይብል እምበር ገንዘበይ ኣብ መዐገሲ ወልፈይ እየ ዘጥፍኦ። ሕዚ ግን ኣብ ዩኒቨርሲቲ መቐለ ስልጠና እንሄ ድሕሪ ሰለስተ ወርሒ ሰልጢንኪ ካብዚ ስራሕ'ዚ ትወፅኢ ትልወጢ ኢለን መሓዙተይ ነጊረናኒ እየ መፂኤ። ገሌአን እንዳ ጨጉሪ ክሰርሓ ከምዝደልያ ገሊፀን ኣለዋ፤ ኣነ ድማ እንዳቡን ተዝሰርሕ እመርፅ" ብምባል ተተስፍዎ ዘላ ብሩህ መፃኢ ነጊራትኒ። ካብተን ኣብቲ ማእከል መዕቘቢ ዘለዋ ክልተ ነብሰጹር ዝርከበአን 12 ክልተ ደቂ ሄዋን ሜሮን መሓመድ ትርከበን። ሜሮን ኣብ እንዳ መስተ መሳሰይት ኰይና ተቘፂራ ኣብኡ እንከላ ድማ ኣብ ነብስኻ ምሕሳር ወፊራ ምንባራ ትገልፅ። "ኣነ ኣቦን እነን የብለይን። ካልእ ደጋፊ እውን የብለይን። ጓል 23 ዓመት እየን፤ ክልተ ቈልዑ ኣለዉኒ። ኣቦታት ደቀይ እውን የለውን። ደቀይ ባዕለይ ሰሪሐ እየ ዘዕብዮም። ተጨማሊቐ ካብ ዝነብር ናብዚ ህይወት'ዚ ብምውፅአይ ብጣዕሚ ደስ ኢሉ'ሎ። ቀለብና ይኹን ፅሬትና ፅቡቕ እዩ። ኣብ ወልፍ ሽጋራን መስተን እኳ ኣይነበርኩን ግን [ፋይቶትነት]'ሲ ነይረሉ እየ። ብሰንኪ እቲ ሕማም ስራሕ ጠጠው ስለ ዘበልና ከኣ ናብዚ ብምምፅአይ ሕጉስቲ እየ" ሜሮን ካብቲ መዕቘቢ ሞያዊ ስልጠና ብምውሳድ ናይ ባዕለይ ትብሎ ስራሕ ብምክያድ፡ ክንዲ ኣቦን ኣደን ኰይና ንደቃ ክተዕቢ ሰናይ ትምኒት ይረአያ'ሎ። ኣብቲ ግዚያዊ መዕቘቢ ዝርከባ ደቀንስትዮ ብሓባር ኰይነን መረባ ገዛውተን ከፅርያ፤ ክስሕቓን ክተሓላለያን፣ደቀን ብሓባር ክፃወቱ ምርኣይ ኣፋፍኖት ሓድሽ ህይወት ሂቡወን ኣሎ። ብሰንኪ ኮሮናቫይረስ ምንቅስቓስ ኣብ ዘይረኣያላ ከተማ ሮማ፡ ህይወት ከመይ ኣሎ?
